ЗылI и быну дызэкъуэвгъэувэ
Сирие Хьэрып Республикэм щыпсэу ди лъэпкъэгъухэр зыхэт гузэвэгъуэм къыхэшыным, хэкум къэкIуэжахэр зыхуей хуэгъэзэным теухуауэ лэжьыгъэшхуэ щокIуэкI адыгэхэр зэрыс щIыналъэхэм. Зи щхьэр мафIэм хэлъхэми, адэжь лъахэр псэупIэ зыхуэхъужахэми я псэукIэмрэ зыхуэныкъуэ дэIэпыкъуныгъэхэмрэ ятеухуащ «Адыгэ псалъэ», «Адыгэ макъ», «Черкес хэку», «Нарт», «Черкесское зарубежье» газетитхум зэгъусэу къыдагъэкI мы номерыр.
Мыбы итщ Сирием исхэр нобэ зыхэт гузэвэгъуэм лъабжьэ хуэхъуам, зауэм адыгэхэр зыхидза гуауэм теухуа тхыгъэхэр. Мы Iуэхум дызэригъэгумэщIыр, тхузэфIэкI къэдмыгъанэу иужь дызэритыр къегъэлъагъуэ Сирием щыхэхэс ди къуэшхэм ятеухуауэ къыдэдгъэкIа номерым (2012 гъэм щIышылэм и 26-м къыдэкIа «Адыгэ псалъэм») «хьэрып гъатхэр» къызэрежьамрэ абы ди лъэпкъэгъухэр щыхэхэс къэралым къыхуихьамрэ; адыгэхэр къэшэжынымрэ псэупIэкIэ къызэгъэпэщыным пыщIауэ екIуэкI лэжьыгъэмрэ я теухуахэм дыщытепсэлъыхь 94-нэ номер зэхэтым (2012 гъэм дыгъэгъазэм и 25-м къыдэкIам).
Мы къыдэкIыгъуэм папщIэ хэгъуэгуищым я журналистхэм ягъэхьэзыращ КъБР-м, АР-м, КъШР-м зи щхьэр къезыхьэлIэжа ди лъэпкъэгъухэм нобэ щаIэ псэукIэм теухуа тхыгъэхэр. Благовещенкэ, Крем-Константиновкэ, Анзорей, Ерокъуэ (КъБР), Банэхэс (АР), (КъШР) унэ къыщыхуащэхуу ягъэIэпхъуа ди къуэшхэр нобэ йогугъу адыгэ гъащIэм зэрыхэзэгъэжыным. АбыкIэ хуабжьу дэIэпыкъуэгъу мэхъу республикэ унафэщIхэмрэ Дунейпсо Адыгэ Хасэмрэ.
А псоми ятеухуа тхыгъэ убгъуахэр зэрыт къыдэкIыгъуэр дэ иредгъэхьэлIащ Дунейпсо Адыгэ Хасэм и жэрдэмкIэ нобэ Налшык щекIуэкI Дунейпсо Адыгэ зэIущIэшхуэм. Апхуэдэуи нобэ къызэрагъэпэщащ Сирием къина, зи щхьэр мафIэм хэлъ ди лъэпкъэгъухэм зэрадэIэпыкъуну телемарафон. «узэкъуэтмэ, улъэщщ!» жеIэ адыгэм. Нобэ хуэдэ зы махуэщ зылI и быну дыщызэкъуэувапхъэр, ди лъэщагъым, къарум, гущIэгъум ди къуэшхэр щыхуэныкъуэри, псапэ Iуэхум феужьэрэкI.
